賦吳守友石臺
作者：胡寅
朝代：宋

paragraphs: 南圃繚粉牆，幽徑便蠟屐。
蒙然遇高蔭，炎景不予赫。
天成一高坫，爲印子雲宅。
大藤如虯龍，陟降蜿尾脊。
青冥搴茂葉，何異張翠帟。
想見春風時，紫蕊濃可摘。
富哉他山骨，輦致羅鐵碧。
或如爨桐斷，或若林筍刺。
或如五老拳，或若太華擘。
或如虎方踞，或若羱欲躑。
或崎難著足，或坦可敷席。
或倚以憩憊，或坐以對弈。
廣輪兩拓手，叢秀不迫窄。
何須狻猊座，方丈出戲劇。
况論芥子中，不與須彌隔。
有之則似之，知君介如石。
石中有良玉，終古不變易。
茲遊謝蘭亭，何用嘆陳迹。